b'\n_START_ARTICLE_\nGeorge Washington -luokka\n_START_SECTION_\nSuunnittelu ja rakentaminen\n_START_PARAGRAPH_\nLuokka suunniteltiin pohjautumaan Skipjack-luokan sukellusveneiden jatkamalla runkoa 39,6 metrin ohjusosastolla. Ensimm\xc3\xa4iset kaksi venett\xc3\xa4 tilattiin Electric Boatin Grotonin telakalta 31.12.1957. Telakalla oli tuolloin juuri aloitettu Skipjack-luokan kolmannen veneen, USS Scorpionin rakennusty\xc3\xb6t. Veneen aloitettu runko katkaistiin kahtia, ja v\xc3\xa4liin sijoitettiin ohjusosasto. N\xc3\xa4in syntynyt ohjusvene laskettiin vesille 9. kes\xc3\xa4kuuta 1959 ja se sai nimekseen USS George Washington. Luokan toisen veneen, USS Patrick Henryn rakennusty\xc3\xb6t aloitettiin samalla telakalla kev\xc3\xa4\xc3\xa4ll\xc3\xa4 1958.  Loput kolme venett\xc3\xa4 rakennettiin kukin eri telakoilla, ja ne otettiin k\xc3\xa4ytt\xc3\xb6\xc3\xb6n vuoden 1961 loppuun menness\xc3\xa4.\n_START_SECTION_\nAseistus\n_START_PARAGRAPH_\nKussakin veneess\xc3\xa4 oli 16 siiloa SLBM-ohjuksille. Alun perin veneiss\xc3\xa4 k\xc3\xa4ytettiin Polaris A1-ohjuksia. Vuodesta 1965 l\xc3\xa4htien kaikki veneet k\xc3\xa4yttiv\xc3\xa4t pidemm\xc3\xa4n kantaman omaavia Polaris A3-ohjuksia._NEWLINE_Taktisena aseistuksena oli 6 torpedoputkea. Alkuvuosina aseistuksena olivat Mark16 mod 6 tai Mark37 -torpedot, kunnes vuonna 1974 veneet varustettiin uudenaikaisilla Mark48-torpedoilla.\n_START_SECTION_\nK\xc3\xa4yt\xc3\xb6st\xc3\xa4 poistuminen\n_START_PARAGRAPH_\nVeneist\xc3\xa4 poistettiin ohjukset 1980-luvun alussa Ohio-luokan ohjusveneiden valmistumisen, sek\xc3\xa4 SALT II-sopimuksen asettamien aserajoitusten my\xc3\xb6t\xc3\xa4. George Washington, Patric Henry ja Robert E. Lee palvelivat t\xc3\xa4m\xc3\xa4n j\xc3\xa4lkeen viel\xc3\xa4 muutaman vuoden tavanomisilla aseilla varustettuina taisteluvenein\xc3\xa4, kunnes ne poistettiin k\xc3\xa4yt\xc3\xb6st\xc3\xa4 lopullisesti vuoteen 1985 menness\xc3\xa4. _NEWLINE_Kaikki veneet romutettiin, George Washingtonin torni s\xc3\xa4ilytettiin, ja siit\xc3\xa4 tehtiin my\xc3\xb6hemmin muistomerkki New Londoniin, Connecticutiin.'